Andrus Ansip

**Andrus Ansip** (født 1956) er en estisk politiker. Han var Estlands statsminister fra 2005 til 2014, den lengst sittende i landets historie, og leder for Det estiske reformpartiet. Fra 2014 til 2019 var han EU-kommissær for digitalisering og visepresident i Juncker-kommisjonen. Ansip ble valgt inn i Europaparlamentet i 2019 og stilte ikke til gjenvalg i 2024.

## Tidlig liv og karriere
Ansip ble født i Tartu. Han studerte kjemi ved Universitetet i Tartu hvor han ble uteksaminert i 1979. Han arbeidet deretter som ingeniør ved det samme universitet inntil 1983 kun avbrutt av 2 års obligatorisk militærtjeneste. Han var instruktør ved industridepartementet. Han var også leder av organisasjonsdepartementet til Tartus distriktskomite av Estlands kommunistparti i perioden 1986-1988.

Ansip har også vært involvert i flere banker og investeringsselskaper. Han har tjenestegjort som styremedlem i styret til Rahvapank (Tartus Folkets Bank). Styreleder av styret til Livonia Privatisation IF. Administrerende direktør av Fondiinvesteeringu Maakler AS (fondsmeglerfirma). Han har også ledet styret til Radio Tartu.

## Borgermester av Tartu
I 1998 ble Ansip valgt til borgermester av Tartu som en kandidat for sentrum-høyrepartiet Det estiske reformpartiet, en posisjon som han holdt inntil 2004. Han var veldig populær og hadde gode resultater også i meningsmålinger. Han hadde stilt til valg til Riigikogu (Estlands parlament) flere ganger, men hadde alltid sagt fra seg sin plass slik at han kunne fortsette som borgermester av Tartu. Han ble i 2004 etterfulgt av partikollega Laine Jänes.

## Partileder og økonomi- og samferdselsminister
21. november 2004 ble Ansip leder av Det estiske reformpartiet. Partiets grunnlegger og leder, den tidligere statsministeren Siim Kallas, hadde blitt EU-kommissær og visepresident og måtte flytte til Brussel. Det var klart at Ansip måtte flytte til Tallinn. Han fikk muligheten når partikollegaen Meelis Atonen måtte trekke seg fra posten som økonomi- og samferdselsministeren i Juhan Parts' koalisjonsregjering. Ansip ble Atonens etterfølger 13. september.

## Statsminister
### Ansips første regjering

31. mars 2005 ga President Arnold Rüütel Ansip oppgaven med å danne regjering som følge av at statsminister Juhan Parts hadde levert inn sin avskjedssøknad. Ansip klarte å sette sammen en koalisjon av Det estiske reformpartiet, Det estiske senterpartiet og Estlands folkeunion som ble godkjent av parlamentet den 12. april 2005. Han ble Estlands statsminister 13. april.

### Ansips andre regjering

4. mars 2007 vant Ansips Reformparti 27 prosent av stemmene i Estlands parlamentsvalg som økte partiets plasser i Riigikogu fra 19 til 31. Ansip fikk personlig 22&nbsp;500 stemmer, det høyeste antallet stemmer som noen parlamentskandidat noen gang har fått i det uavhengige Estland. Han fikk nok en gang oppgaven å danne regjering, denne gang av President Toomas Hendrik Ilves. Denne gangen dannet han en koalisjon med Isamaa og Det sosialdemokratiske partiet. Hans andre periode som statsminister startet 5. april 2007.

#### Etableringen av den andre regjeringen
Det ble generelt spekulert i at Ansips parti ville fortsette samarbeidet med Sentrumspartiet etter valget i 2007, men de bestemte seg for å danne en mer høyreorientert regjering i stedet. Det var en periode med spenning under koalisjonssamtalene da både Ansips reformparti og Isamaa ønsket posten som utenriksminister. Reformpartiet ønsket å fortsette med Urmas Paet som hadde denne posten i den forrige regjeringen og som var en av den regjeringens mest populære medlemmer, mens Isamaa ønsket sin partileder Mart Laar på posten. 

Resultatet ble at Reformpartiet beholdt posten og Laar nektet å ha en annen post i regjeringen. Dette har blitt kritisert av både innenlands og utenlands presse, som for eksempel The Economist, som skrev at dette var på grunn av «misunnelse».

## Flyttingen av Bronsesoldat-monumentet

En av de mest kontroversielle handlingene til Ansips regjering var flyttingen av Tallinns hovedmonument til minne om andre verdenskrig, Bronsesoldat-monumentet, fra sin sentrale plassering i sentrum av Tallinn til Tallinna Kaitseväe kalmistu (Forsvarets gravlund i Tallinn) i utkanten av sentrum. Fjerningen av monumentet samt krigsgravene fra sin daværende posisjon den 27. april 2007 førte til masseprotester og to netter med de verste opptøyene i Estland etter at landet ble uavhengig.

## Personlige liv
Ansip er gift med gynekologen Anu Ansip (født 1956). De har tre døtre: Reet (født 1977), Tiina (født 1981) og Liisa (født 1997).

## Referanser


## Eksterne lenker
* 
* 
*